Hipokrāta iela

**Hipokrāta iela** ir Rīgas iela, Vidzemes priekšpilsētas Mežciema apkaimē. Hipokrāta iela sākas krustojumā ar Malienas ielu un beidzas krustojumā ar Biķernieku ielu. Ielas kopējais garums ir 1808 metri un tā sastāv no divām braukšanas joslām. Hipokrāta ielas rietumu pusē atrodas Mežciema dzīvojamie nami, tāpat ielā atrodas vairākas sabiedriska rakstura ēkas — skolas, slimnīcu komplekss, bērnudārzi, pansionāts, u.c. Iela nosaukta sengrieķu ārsta, "medicīnas tēva" Hipokrata vārdā.

## Vēsture
Iela ierīkota 1970. gadu vidū, izbūvējot Mežciema dzīvojamo masīvu. 1977. gadā ielai piešķirts nosaukums *[[Pauls Dauge|Paula Dauges]] iela*, 1991. gadā iela pārdēvēta par Hipokrāta ielu. 1970. gadā Hipokrāta ielā netālu no Gaiļezera tika uzsākta medicīnas iestāžu kompleksa celtniecība, kas netika pilnīgi pabeigta (nepabeigta palika dzemdību nama celtniecība un mūsdienās tā ēka ir pamesta; bija plānota arī narkoloģiskā klīnika). Agrāk netālu no šīs vietas atradās muiža, kas no 1766. gada piederēja Rīgas namniekam Hānam. No šīs muižas nosaukuma — Gaiļu muiža ( — gailis) — nosaukumu ieguvis tuvējais ezers (agrāk — Putniņu ezers).

## Ielas raksturojums
Hipokrāta iela ir 1080 metru gara iela Mežciema apkaimē. Hipokrāta iela sākas krustojumā ar Malienas ielu un ar nelieliem pagriezieniem virzās dienvidu virzienā. Ielas sākumā pārnumuru pusē atrodas mežs, bet nepārnumuru pusē — privātmāju apbūve un Latvijas Universitātes Rīgas Medicīnas koledžas un Rīgas Stradiņa universitātes Sarkanā Krusta medicīnas koledžas kopmītnes. Tāpat Hipokrāta iela tās sākumdaļā krustojas ar Mežciema ielu, nedaudz tālāk ielas nepārnumuru pusē atrodas Gaiļezers. Aiz krustojuma ar Sedas ielu, pie kura atrodas arī autobusu un trolejbusu galapunkts "Mežciems", sākas Rīgas Austrumu klīniskās universitātes slimnīcas korpusi. Hipokrāta iela iepretīm Rīgas Austrumu klīniskajai universitātes slimnīcai veido savienojumu ar Gaiļezera ielu, aiz kura nepārnumuru pusē atrodas Mežciema mikrorajona celtnes - daudzstāvu nami un izglītības iestādes (tai skaitā Rīgas 89. vidusskola un Rīgas Mežciema pamatskola). Aiz RAKUS Latvijas Onkoloģijas centra iela pārnumuru pusē pārsvarā ir neapbūvēta, šeit atrodas vienīgi Rīgas sociālās aprūpes centrs "Gaiļezers". Netālu, pie krustojuma ar Veco Biķernieku ielu atrodas lielveikals SKY, bet tam pretī - Mežciema tirgus. Hipokrāta iela beidzas krustojumā ar Biķernieku ielu.

## Ielu savienojumi
thumb|250px|Hipokrāta iela pirms krustojuma ar Sedas ielu
Hipokrāta iela ir savienota ar šādām ielām:
* Malienas iela (apļveida krustojums) / Dambjapurva iela (ielas turpinājums ziemeļu virzienā)
* Mežciema iela (T veida krustojums)
* Sedas iela (T veida krustojums)
* Gaiļezera iela (T veida krustojums)
* Vecā Biķernieku iela (T veida krustojums)
* Biķernieku iela
* Ēvalda Valtera iela (ielas turpinājums dienvidu virzienā)

## Ievērojamas celtnes
### Medicīnas iestādes
* Hipokrāta ielā 2 atrodas SIA "Rīgas Austrumu klīniskās universitātes slimnīcas" klīnika "Gaiļezers" (līdz 2008. gadam klīniskā universitātes slimnīca "Gaiļezers"). Rīgas Austrumu klīniskā universitātes slimnīca izveidojusies, apvienojot vairākas medicīnas iestādes, kas agrāk darbojās neatkarīgi viena no otras. Klīnika "Gaiļezers" tika atklāta 1979. gada 2. martā (arhitekti Andris Purviņš un V. Kadirkovs, konstruktors U. Kalderauskis), tā esot bijusi vismodernākā slimnīca Latvijā. Slimnīca tika veidota kā daudzprofilu iestāde, tās telpas var izmantot ārstniecības, zinātnes un izglītības darbam, tāpat tā ir mācību bāze topošajiem medicīnas darbiniekiem. Interesanti, ka tieši Gaiļezera klīnikā tika atklātas daudzas jaunas izmeklēšanas un ārstēšanas metodes Latvijā. Ēkā atrodas Valsts Patoloģijas centrs, Valsts Mikroķirurģijas centrs, Latvijas Universitātes Rīgas medicīnas koledža, kā arī darbojas Latvijas Tiesu medicīnas ekspertu asociācija. Ēka ir uzskatāma par postmodernisma pieminekli. Priekšlaukumā atrodas tēlnieka A. Gulbja veidota skulptūra.
* Hipokrāta ielā 4 atrodas Latvijas Onkoloģijas centrs. Specializētā slimnīca onkoloģiskiem pacientiem savu darbību uzsāka jau 1984. gada pavasarī (arhitekts P. Siņicins). Toreiz slimnīcai bija deviņas stacionāra nodaļas, 420 gultasvietas, sešas operāciju zāles un tiem laikiem moderns diagnostiskais aprīkojums. Šobrīd centrā ir 10 stacionāra nodaļas ar teju 600 gultasvietām, darbojas Ķirurģijas, Ķīmijterapijas, Staru terapijas bloks, kā arī Paliatīvās aprūpes nodaļa. Slimnīcas kompleksā ietilpst arī divstāvu piebūve uzņemšanas un operāciju blokam, kā arī poliklīnikas ēka. Šobrīd Latvijas Onkoloģijas centrā uz pieņemšanu ik dienu ierodas ap 900 pacientu.
* Hipokrāta ielā 6 atrodas Rīgas sociālās aprūpes centrs "Gaiļezers" (agrāk — pansionāts "Gaiļezers"). Pansionāts dibināts 1988. gadā.

### Izglītības iestādes
* Hipokrāta ielā 25 atrodas Rīgas 241. pirmsskolas izglītības iestāde, agrāk 241. bērnudārzs. Ēkā arī atrodas Krišjāņa Kundziņa Rīgas brīvās cīņas sporta skola. Cīņas sporta skola dibināta 1992. gadā.
* Hipokrāta ielā 25a atrodas Rīgas 242. pirmsskolas izglītības iestāde, agrāk 242. bērnudārzs. Pirmsskolas izglītības iestādes ēka celta 1997. gadā.
* Hipokrāta ielā 27 atrodas Rīgas Gaiļezera pamatskola. Skola dibināta 1978. gadā, bet līdz 1985. gadam skolas nosaukums bija Rīgas 2. pagarinātās dienas astoņgadīgā skola. 2010./2011. mācību gadā skolā mācās 503 skolēni. 
* Aptuveni līdz 2015. gadam 89. vidusskolas telpās atradās arī Biznesa un vadības privātā vidusskola, kurā iespējams apgūt padziļināti biznesu un ekonomiku, kā arī angļu valodu. Izglītību bija iespējams iegūt kā latviešu, tā krievu valodā.
* Hipokrāta ielā 29 atrodas Mežciema pamatskola. Tā dibināta 1992. gadā. Līdz 1992. gadam skolas telpās atradās 240. bērnudārzs. 2010./2011. mācību gadā Rīgas Mežciema pamatskolā mācās 554 skolēni. Ēkā arī atrodas Rīgas Centrālās bibliotēkas Mežciema filiālbibliotēka.

### Tirdzniecības vietas
* Hipokrāta ielā 7 atrodas veikals "Beta".
* Hipokrāta ielā 55 atrodas Mežciema tirgus.

### Dienesta viesnīcas
* Hipokrāta ielā 1 atrodas Latvijas Universitātes Rīgas medicīnas koledžas dienesta viesnīca. Koledža dibināta 2004. gadā uz bijušās Rīgas 5. medicīnas skolas bāzes, kura, savukārt, tika dibināta 1984. gadā. Šobrīd koledža nomā 1232 m² lielas telpas no Rīgas Austrumu kliniskās universitātes slimnīcas.
* Hipokrāta ielā 3 atrodas Rīgas Stradiņa universitātes Sarkanā Krusta medicīnas koledžas studentu dienesta viesnīca. Ēka celta 1987. gadā. Pati koledža gan atrodas Jāņa Asara ielā 5. Rīgas Stradiņa universitātes Sarkanā Krusta medicīnas koledžā iespējams apgūt māszinības un ārstniecību.

## Sabiedriskais transports
Hipokrāta ielā kursē 15., 21., 29., 33. un 63. maršruta autobusi, kā arī 14., 18. un 35. maršruta trolejbusi. Pie Hipokrāta un Sedas ielas krustojuma atrodas autobusu un trolejbusu galapunkts "Mežciems" (adrese Sedas iela 3).
* 15. maršruta autobusi kursē ielas posmā no Gaiļezera ielas līdz Biķernieku ielai.
* 29. maršruta autobusi kursē nelielā ielas posmā — no Malienas ielas līdz galapunktam "Mežciems" Sedas ielā.
* 21. un 33. maršruta autobusi kursē visas Hipokrāta ielas garumā (no Malienas ielas līdz Biķernieku ielai).
* 63. maršruta autobusi kursē Hipokrāta ielas posmā no galapunkta "Mežciems" Sedas ielā līdz Biķernieku ielai.
* 14. un 18. maršruta trolejbusi kursē Hipokrāta ielas posmā no galapunkta "Mežciems" Sedas ielā līdz Biķernieku ielai.
* 35. maršruta trolejbusi kursē nelielā ielas posmā — no Mežciema ielas līdz galapunktam "Mežciems" Sedas ielā.

## Skatīt arī
* Vidzemes priekšpilsēta
* Mežciems

## Atsauces

## Ārējās saites
* Hipokrāta iela portālā UzKartes.lv